钦定古今图书集成/明伦汇编/交谊典/第021卷 > 《将离京师别李朝端陈伯奎二同年》
## 钦定古今图书集成/明伦汇编/交谊典/第021卷 > 《将离京师别李朝端陈伯奎二同年》

元陈泰

“陈生射策未三十，笔箭如锋不破的。自古英雄感慨
多，直比枭卢悬一掷。文章有命不论巧，得丧穷通两
何惜。吾州二妙真豪放，白璧明珠炯相望。”蜚英已迈
时辈先，通籍还兼伯兄行。霜蹄历块千里空，风采承
恩九天上。我辞君归春正晚，天风吹帆落花满。青冥
浩荡南极深，白日波涛洞庭远。感君惜别重徘徊，令
我长歌激肝胆。云山之东佳气浓。磔裂华盖晶荧通。
纷纷鸾鹄好羽翼。莫笑垂翅南飞鸿。